Αποτελέσματα της διαβούλευσης σχετικά με το τεκμήριο των κτηματολογικών εγγραφών

[Ανακοινώσεις Ολομέλειας](https://www.olomeleia.gr/el/taxonomy/term/2)

24/10/2024

Ολοκληρώθηκε μια πραγματικά ουσιαστική διαβούλευση, η οποία πραγματοποιήθηκε σήμερα 24.10.2024 με πρωτοβουλία του Υφυπουργού Ψηφιακής Διακυβέρνησης κ. **Κωνσταντίνου Κυρανάκη** με τη συμμετοχή εκπροσώπων της Ολομέλειας των Δικηγορικών Συλλόγων της χώρας, πολλών Προέδρων Δικηγορικών Συλλόγων, Γενικών Γραμματέων και μελών Διοικητικών Συμβουλίων, της Προέδρου της Συντονιστικής των Συμβολαιογραφικών Συλλόγων, καθηγητών και εκπροσώπων του Κτηματολογίου.

Μέσα από τις τοποθετήσεις και επιστημονικές εισηγήσεις όλων των συμμετεχόντων σχετικά με την σημασία επαναπροσδιορισμού του τεκμηρίου αναδείχθηκε παράλληλα η αναγκαιότητα, η προθεσμία της 30.11.2024 η οποία έχει οριστεί ως καταληκτική προθεσμία διόρθωσης των αρχικών κτηματολογικών εγγραφών με την άσκηση ενδίκων βοηθημάτων ή με εξωδικαστικές ενέργειες, να μην αποτελέσει την καταληκτική προθεσμία.

Το ως άνω αίτημα έγινε δεκτό από τον Υφυπουργό κι η 30.11.24 δεν θα αποτελέσει την καταληκτική προθεσμία διόρθωσης των προαναφερομένων κτηματολογικών εγγραφών.

Η δέσμευση αυτή δεν επηρεάζει καθ οιονδηποτε τροπο τις προθεσμίες υποβολής δηλώσεων κατά την Κτηματογράφηση για τις οποίες οι καθορισμένες καταληκτικές προθεσμίες δεν αλλάζουν.

Στο πλαίσιο της διαβούλευσης και λαμβάνοντας υπόψιν τις εισηγήσεις και τον επιστημονικό διάλογο που ακολούθησε ο Υφυπουργός δεσμεύτηκε να συγκροτηθεί το αμέσως επόμενο χρονικό διάστημα μια ομάδα εργασίας με τη συμμετοχή όλων των αρμόδιων επιστημονικών Φορέων, η οποία θα έχει ως έργο την χάραξη ενός οδικού χάρτη προς το σκοπό διαμόρφωσης ενός άρτιου και σύγχρονου Κτηματολογίου που θα εγγυάται τόσο την προάσπιση της ιδιοκτησιας κάθε πολίτη όσο και την ασφάλεια Δικαίου.

Σε αυτό την προσπάθεια, η συμμετοχή μας θα συνεχίσει να είναι ενεργή και ουσιαστική.